OSNOVNA ŠKOLA BIJELO BRDO

B I J E L O B R D O

Na temelju članka 57., a u vezi članka 186. i 187. Statuta OŠ Bijelo Brdo, Školski odbor na 32. sjednici održanoj 28.12.2016. godine donio je

POSLOVNIK

O RADU UČITELJSKOG I RAZREDNOG VIJEĆA

# OPĆE ODREDBE

Članak 1.

Poslovnikom o radu Učiteljskog i Razrednog vijeća Škole ( u daljnjem tekstu: Vijeće), uređuje se način rada tih vijeća:

* pripremanje i sazivanje sjednica, vođenje sjednica, odlučivanje na sjednicama, prava i dužnosti članova Vijeća,

- druga pitanja značajna za rad i odlučivanje na sjednicama Vijeća.

Članak 2.

Odredbe Poslovnika o radu Učiteljskog i Razrednog vijeća (u daljnjem tekstu: Poslovnik ) primjenjuje se na članove Vijeća, te druge osobe koje su prisutne na sjednicama i sudjeluju u radu Vijeća.

O pravilnoj primjeni ovog Poslovnika brine se predsjedavatelj sjednice Vijeća.

# SJEDNICE VIJEĆA

Članak 3.

Vijeće radi na sjednicama.

Sjednice Učiteljskog vijeća saziva ravnatelj Škole u skladu s planom i potrebom.

Sjednice Razrednog vijeća saziva razrednik svakog razrednog odjela u skladu s planom i potrebom održavanja.

Članak 4.

Pisani pozivi za sjednice Vijeća stavljaju se na oglasnu ploču.

Poziv za sjednicu obvezno sadrži mjesto i vrijeme održavanja sjednice i prijedlog dnevnog reda.

Sjednicama Vijeća, osim njegovih članova, mogu prisustvovati i druge osobe koje prema potrebi pozove predsjedavatelj sjednice.

Sjednice Vijeća održavaju se u sjedištu Škole.

Članak 5.

Sjednici Učiteljskog vijećapredsjedava ravnatelj Škole ili član kojega odredi ravnatelj (u daljnjem tekstu: predsjedavatelj).

Sjednici Razrednih vijeća predsjedava razrednik razrednog odjela ili u slučaju njegove spriječenosti, zamjenik razrednika (u daljnjem tekstu: predsjedavatelj)

Članak 6.

Prije otvaranja sjednice i predlaganja dnevnog reda, predsjedavatelj utvrđuje da li je na sjednici prisutna potrebna većina članova Vijeća, što utvrđuje poimeničnim prozivanjem prisutnih, a prema evidenciji broja članova Vijeća.

Predsjedavatelj utvrđuje koji su od odsutnih članova svoj izostanak opravdali, te ako je na sjednici prisutan potreban broj članova, otvara sjednicu.

Članak 7.

Na temelju prijedloga utvrđuje se dnevni red sjednice i ukoliko nema primjedbi ili dopuna dnevnog reda, predsjedavatelj isti proglašava usvojenim.

Članak 8.

Na sjednicama Vijeća nitko ne može govoriti prije nego dobije riječ predsjedavatelja.

Osoba koja sudjeluje u raspravi može o istom pitanju govoriti više puta, ali samo uz odobrenje predsjedavatelja.

Predsjedavatelj može odlučiti da se uskrati riječ učesniku u raspravi koji je već govorio o istom pitanju.

Članak 9.

Svaki učesnik u raspravi dužan je govoriti kratko i jasno.

Predsjedavatelj je dužan brinuti se da učesnika u raspravi nitko ne ometa za vrijeme njegovog izlaganja.

Članak 10.

Kada se na sjednici raspravlja o dokumentima ili podacima koji se smatraju poslovnom ili profesionalnom tajnom, predsjedavatelj će upozoriti prisutne da su ih dužni čuvati kao tajnu u skladu sa Zakonom, Statutom i drugim općim aktima Škole.

Članak 11.

Rasprava o pojedinom pitanju će se zaključiti kada predsjedavatelj utvrdi da nema više sudionika u raspravi.

Članak 12.

Članu Vijeća ili drugoj osobi koja sudjeluje u radu Vijeća, ukoliko se ne pridržavaju reda ili ne poštuju odredbe ovog Poslovnika ili narušavaju normalan rad sjednice, predsjedavatelj može oduzeti riječ ili izreći opomenu, odnosno mjeru udaljenja sa sjednice Vijeća.

Članak 13.

Oduzimanje riječi, opomenu, te mjeru udaljenje sa sjednice izriče predsjedavatelj.

Mjera udaljenja se izriče osobi kojoj je već ranije izrečena mjera opomena i oduzimanje riječi ili je na drugi način grubo ometala rad sjednice. Osoba kojoj je izrečena mjera udaljenja sa sjednice dužna je odmah napustiti prostor u kojem se sjednica održava.

Udaljenje se odnosi samo na sjednicu sa koje je osoba udaljena.

# ODGAĐANJE I RAD SJEDNICE

Članak 14.

Zakazana sjednica Vijeća odgađa se kada nastupe okolnosti koje onemogućavaju održavanje sjednice u zakazani dan i vrijeme.

Sjednica Vijeća odgodit će se i kada se prije njenog otvaranja utvrdi da sjednici nije prisutan potreban broj članova Vijeća. Sjednicu tada odgađa predsjedavatelj.

Kada je sjednica odgođena, prisutni članovi obavještavaju se o vremenu održavanja nove sjednice.

Članak 15.

Sjednica Vijeća se prekida:

- kada se u toku sjednice broj prisutnih članova smanji ispod potrebnog broja

za održavanje sjednice,

* kada dođe do težeg narušavanja reda na sjednici.

Sjednica se može prekinuti i na kraće vrijeme radi odmora. Sjednicu prekida predsjedavatelj .

# ODLUČIVANJE NA SJEDNICI

Članak 16.

Pravo odlučivanja na sjednici imaju samo članovi Vijeća.

Ostali prisutni imaju pravo sudjelovati u raspravi uz prethodnu suglasnost predsjedavatelja, ali bez prava odlučivanja.

Članak 17.

Vijeće može pravovaljano raspravljati i odlučivati, ako je na sjedniciprisutna natpolovična većina od ukupnog broja članova.

Vijeće odluke donosi većinom glasova prisutnih članova.

Članak 18.

Članovi Vijeća odlučuju javnim glasanjem, osim ako Zakonom ili Statutom Škole nije drugačije određeno ili ako je prethodnom odlukom predsjedavatelja određeno da se o pojedinom pitanju glasa tajno.

Članovi glasaju javno tako da se dizanjem ruke izjašnjavaju „ za“ ili „ protiv“ prijedloga.

Članovi glasaju tajno tako da na glasačkom listiću zaokruže redni broj ispred osobe ili prijedloga za koji glasaju.

Članak 19.

Kada Vijeće odlučuje o pedagoškim mjerama koje je ovlašteno donositi obvezno je postupati u skladu sa zakonom i ostalim općim aktima Škole kojima se uređuje postupak izricanja pedagoških mjera.

Članak 20.

Prilikom donošenja odluke kojom se zadužuju pojedina tijela ili osobe za realiziranje iste mora se jasno odrediti tko treba izvršiti zadatak, u kojem roku, te način izvještavanja Vijeća o izvršavanju zadatka.

Članak 21.

Rezultate glasanja utvrđuje predsjedavatelj.

Na temelju rezultata glasanja, predsjedavatelj objavljuje da li je prijedlog prihvaćen ili odbijen.

Članak 22.

Nakon što je iscrpljen dnevni red i sva pitanja predviđena dnevnim redom raspravljena, predsjedavatelj zaključuje sjednicu.

# PRAVA I DUŽNOSTI VIJEĆA

Članak 23.

Član Vijeća dužan je prisustvovati svakoj sjednici Vijeća.

Član Vijeća može izostati sa sjednice samo iz opravdanih razloga. O opravdanosti izostanka odlučuje predsjedavatelj.

Članak 24.

Član Vijeća ima pravo na sjednici raspravljati o svim pitanjima iz nadležnosti koja su na dnevnom redu sjednice, a iznimno i o drugim pitanjima uz odobrenje predsjedavatelja.

Pitanja iz djelokruga rada i programa rada Vijeća utvrđuje se Statutom Škole i Godišnjim planom i programom za svaku tekuću školsku godinu.

Članak 25.

Član Učiteljskog vijeća koji je član Školskog odbora svoju funkciju obavlja u skladu s odredbama Statuta Škole.

Članak 26.

Učiteljsko vijeće je dužno u slučaju prestanka obavljanja dužnosti člana Školskog odbora na njegovo mjesto tajnim glasanjem izabrati novog člana na način propisan Statutom Škole.

Članak 27.

Učiteljsko vijeće donosi stajalište u postupku izbora i imenovanja ravnatelja tajnim glasanjem u skladu s odredbama Statuta Škole.

# ZAPISNIK I ODLUKE VIJEĆA

Članak 28.

O radu sjednica Vijeća vodi se zapisnik.

Zapisnik sa sjednice Učiteljskog vijeća vodi član kojeg na prijedlog ravnatelja, odnosno predsjedavatelja, odredi Učiteljsko vijeće.

Zapisnik Razrednog vijeća vodi razrednik.

Zapisnik se mora napisati u roku od 3 dana od vremena održavanja sjednice Vijeća.

Članak 29.

Zapisnik sadrži: redni broj sjednice, datum i mjesto održavanja sjednice, vrijeme početka sjednice, imena i prezimena osoba koje su prisutne sjednici, a nisu članovi Vijeća, imena i prezimena odsutnih članova Vijeća, predloženi i usvojeni dnevni red, konstataciju o rezultatu glasanja o pojedinim prijedlozima, odlukama i zaključcima donesenim po pojedinim tačkama dnevnog reda, te vrijeme zaključivanja sjednice.

Članak 30.

Zapisnik sa sjedniceVijeća potpisuje zapisničar i predsjedavatelj.

Uz zapisnik se prilažu svi materijali prema tačkama dnevnog reda sjednice.

Članak 31.

Ako je u zapisnik Vijeća bilo nešto pogrešno upisano, dopušteno je isto precrtati, s tim da ostane vidljivo što je prvobitno bilo zapisano.

# ZAVRŠNE ODREDBE

Članak 32.

O pitanjima načina rada Vijeća, koja nisu uređena ovim Poslovnikom, Vijeće će odlučiti u svakom pojedinačnom slučaju.

Članak 33.

Ovaj Poslovnik mijenja se ili dopunjuje na isti način kako se postupalo za njegovo donošenje.

Članak 34.

Ovaj Poslovnik stupa na snagu osmog dana od dana objavljivanja na oglasnoj ploči škole.

KLASA: 003-05/16-01/01

URBROJ: 2158/28-16-1

# Predsjednik Školskog odbora

Đorđe Nešić, v.r.

Ovaj Poslovnik donesen je 28.12. 2016. , objavljen na oglasnoj ploči škole 29.12.2016., a stupa na snagu 6.1. 2017.godine.

# Ravnatelj

Dušan Rađenović, prof., v.r.